Om sin in die toekoms te sien na die verlies van die werk waarvoor jy lief was - WelstandWelstand
Tuis / Advies / Om sin in die toekoms te sien na die verlies van die werk waarvoor jy lief was
Om jou werk te verloor, is 'n groot skok. Dit is die verlies van betaansmiddele, maar die emosionele impak oortref die finansiële stres.
"Dalk is die ergste die uitwerking van ons werkverlies op ons identiteit of ons selfbeeld," sê Sally Maitlis, professor in organisatoriese gedrag. "Vir baie is werk nie net 'n groot deel van ons dag nie, maar ook van wie ons voel ons is."
Dit is gedeeltelik waar as jy 'n werk gehad het waarvoor jy lief was of een wat deel was van 'n loopbaan wat jy oor jare opgebou het.
Maitlis sê werkverlies as gevolg van die Covid-19-pandemie sal veral mense se selfbeeld 'n gevoelige slag toedien omdat sommige industrieë nooit sal herstel nie. Ander sal weer in 'n heel ander vorm verskyn.
Die skuif van die skok en hartseer na die hoop op nuwe moontlikhede neem tyd, moeite en intensie. Dit kan egter ook tyd en vryheid koop om na positiewe verandering en groei te beweeg.
Maitlis het ook in haar navorsing gevind dat diegene wat suksesvol was in die skep van 'n nuwe toekoms vir hulself geneig was om in drie fases deur hul hartseer en groei te beweeg:
Verwerk en reguleer jou emosies
Dis moeilik om nugter te dink as jy oorstelp is van emosie. Moenie ondeurdagte besluite neem nie – die eerste lewensbelangrike stap is om jou emosies te reguleer. "Dit beteken om jou emosies te beheer sodat hulle minder intens word maar nie heeltemal verdoof nie," verduidelik Maitlis. Praat met 'n vertroueling of 'n ondersteunende persoon en oorweeg dit om 'n sielkundige of lewensafrigter te spreek. As 'n alternatief, en bykomend, wees bedagsaam en kry fisiese oefening. Kies aktiwiteite wat die vlakke van kortisol en adrenalien verlaag wat in jou brein opwel as jou liggaam in die veg- of vlugmodus funksioneer.
As jy iemand is wat slegte nuus hanteer deur jou skouers op te haal en besig te bly, gee jouself 'n kans om die skok te verwerk. Erken onderdrukte emosies en moenie gevoelens wegstoot nie anders hou hulle dikwels aan om jou onderbewustelik te beïnvloed.
Neem die tyd om jou situasie te begryp
Die soeke na sin is intrinsiek tot die herstel van trauma en 'n krisis. Die proses kan 'n sin van beheer in jou situasie skep – veral as dít wat met jou gebeur het in die konteks van 'n veel groter krisis plaasgevind het. Met 'n emosioneel meer gereguleerde brein kan jy nou begin om uit te werk wat gebeur het, hoekom en wat dit vir jou beteken. Sielkundiges noem dit sinmaak.
Navorsing toon dat sinmaak nie vir almal dieselfde is nie. Wanneer mense fokus op hul foute en wat verkeerd geloop het, beperk hulle hul vermoë om te groei en bly vasgevang waar hulle is. As jou sinmakery berus op 'n meedoënlose selfondervraging en besig bly met wat-as-vrae, sal jy jou toekoms ontspoor. As mense egter fokus op hoe hulle elemente van hul vorige ondervindings kan herbewerk en uitbrei, skep hulle 'n basis vir nuwe groei. As jy jou persoonlike en professionele kwaliteite as bewys van jou potensiaal kan aanbied, ontluik nuwe moontlikhede.
Eksperimenteer en integreer
Sinmaak is meer as 'n denkwyse. Dit sal in jou kristaliseer as 'n reeks klein (en nie altyd doelbewuste) eksperimente waardeur jy inkrementeel jou nuwe werklewe skep. Dit kan insluit om 'n vriend te help, te werk as vrywilliger, 'n vorige stokperdjie te ontwikkel, 'n praatjie by te woon, of tot 'n tussentydse rol in te stem. Na gelang jy oor jou ondervindings in hierdie nuwe aktiwiteite nadink, hoe meer waarskynlik sal jy die gedwonge oorgang sien as 'n katalisator vir 'n broodnodige verandering. Jou identiteit sal sterker en meer robuus wees en uitgebrei deur hierdie uitdagende ondervindings.
Vra jouself vrae soos die volgende: Watter aspekte van my wil ek ontwikkel? Hoe baie het ek daardie werk geniet? Hoe goed het dit ingepas by die ander vereistes en belangstellings wat ek het? Wat sou ek graag anders wou hê in my volgende werk?
Omdat dit pynlik is om jou werk te verloor, dwing dit ons om die status quo te heroorweeg. As jy jou werk in hierdie tyd van ongehoorde uitdagings verloor het, skep moed. Dit kan 'n onverwagse geleentheid wees om na te dink oor wat jy wil hê en voorraad te neem van wie jy is. Jy staan dalk aan die begin van 'n pad na 'n meer bevredigende werk as die een wat jy verloor het. Dink na oor jou situasie en ontleed wat daaruit na vore kom. Gebruik dan daardie gevolgtrekkings om 'n narratief van jou loopbaan en jouself te skep wat 'n wegspringplek vir jou volgende stappe voorsien.